[pic] | AZ EURÓPAI KÖZÖSSÉGEK BIZOTTSÁGA |

Brüsszel, 7.9.2007

COM(2007) 506 végleges

A BIZOTTSÁG VÉLEMÉNYE

Írországnak a harmadik országok állampolgárai tartózkodási engedélye egységes formátumának megállapításáról szóló 1030/2002/EK rendeletben való részvételére vonatkozó kérelméről

I. Bevezetés

1. A 2002. június 13-i 1030/2002/EK tanácsi rendelet[1] meghatározza a harmadik országok állampolgárai tartózkodási engedélyének egységes formátumát. A rendelet az EKSz. 63. cikke (3) bekezdésének a) pontján alapul, amely a „Vízumok, menekültügy, bevándorlás és a személyek szabad mozgására vonatkozó egyéb politikák” elnevezésű IV. cím részét képezi. Írország és az Egyesült Királyság e rendelettel kapcsolatos helyzetét ezért az „Egyesült Királyság és Írország helyzetéről szóló jegyzőkönyv” szabályozza. A jegyzőkönyv kimondja, hogy e két tagállam főszabály szerint nem vesz részt az EKSz. IV. címén alapuló intézkedések elfogadásában, és ezen intézkedések nem kötelezőek rájuk. A schengeni vívmányoknak az Európai Unió keretébe történő beillesztéséről szóló jegyzőkönyv sérelme nélkül azonban bármelyik tagállam választhatja az ilyen intézkedésben való részvételt vagy az intézkedés elfogadása előtt (ez esetben az ilyen tartalmú egyszerű bejelentés elegendő) vagy azután (a Tanácsnak és a Bizottságnak való bejelentéssel; a Bizottság az értesítés időpontjától számított 3 hónapon belül véleményt ad, négy hónapon belül pedig határozatot hoz).

2. Az Egyesült Királyság és Írország helyzetéről szóló jegyzőkönyv 3. cikkével összhangban az Egyesült Királyság 2001. július 3-i levelében bejelentette az 1030/2002/EK rendelet elfogadásában és alkalmazásában való részvételére vonatkozó szándékát, és csakugyan részt is vett az említett rendelet elfogadásában, valamint azt alkalmazza.

Az említett jegyzőkönyv 4. cikkével összhangban Írország 2003. december 19-i levelében bejelentette a Tanácsnak és a Bizottságnak az 1030/2002/EK rendeletben való részvételére vonatkozó szándékát. Nem követték azonban az EKSz. 11. cikkének (3) bekezdésében és 11a. cikkében előírt eljárást, amelyet pedig a jegyzőkönyv 4. cikkével összhangban ez esetben alkalmazni kellene. Ezen eljárási hiba ellenére azóta valamennyi intézmény és tagállam úgy jár el, mintha Írország teljes mértékben részt venne az 1030/2002/EK rendelet alkalmazásában.

3. A Bizottság 2003. szeptember 24-én javaslatot[2], 2006. március 10-én pedig módosított javaslatot[3]. nyújtott be az 1030/2002/EK rendelet módosítása érdekében.

A módosított javaslatról folytatott viták során fedezték fel az említett eljárási hibát.

A hiba orvoslása érdekében és a COREPER 2007. június 6-i következtetéseivel összhangban Írország 2007. június 7-i (és ugyanezen a napon kézhez vett) levelében megerősítette az 1030/2002/EK rendeletben való részvételi szándékára vonatkozó eredeti bejelentését.

4. E dokumentum az EKSz. 11a. cikkével összhangban a Bizottság által – az értesítés kézhezvételétől számított három hónapon belül – a Tanácsnak benyújtandó vélemény Írország 2007. június 7-i bejelentésére vonatkozóan, miszerint Írország részt kíván venni az 1030/2002/EK rendeletben.

II. Írország 1030/2002/EK rendeletben való részvételi szándékának a Bizottság általi értékelése

1. A Bizottság kedvező véleményt ad Írországnak az 1030/2002/EK rendeletben való részvételi szándékáról:

- Az 1030/2002/EK rendelet célja, hogy a harmonizált bevándorlási politika egyik intézkedéseként harmonizálja a harmadik országok állampolgárai tartózkodási engedélyének egységes formátumát a harmadik országok állampolgárainak be- és kiutazása vonatkozásában. A tartózkodási engedélyeknek az Európai Unió egész területén harmonizált formátumai és közös biztonsági előírásai megkönnyítik a határátlépést, és ezáltal hozzájárulnak a szabadságon, a biztonságon és a jog érvényesülésén alapuló térség megfelelő működéséhez. Írország részt vett a 97/11/IB tanácsi együttes fellépésben[4] is, amely helyébe az 1030/2002/EK rendelet lépett, miután az Amszterdami Szerződés e kérdést az EK hatáskörébe utalta.

- Írország részt vesz a vízumok egységes formátumának meghatározásáról szóló 1683/95/EK rendeletben is. Tekintettel a harmadik országok állampolgárainak dokumentumaival kapcsolatos következetes megközelítés és harmonizált megoldások kialakítására – ahogyan ezt a 2003 júniusában Thesszalonikiben ülésező Európai Tanács kérte –, Írországnak az 1030/2002/EK rendeletben való részvétele segítené e következetes megközelítést.

- Ez idáig Írország de facto részt vett az 1030/2002/EK rendeletben, ami nem okozott semmilyen problémát.

2. Ezen okokból a Bizottság az EKSz. 11a. cikkével összhangban kedvező határozatot kíván hozni Írország bejelentéséről, miszerint ez utóbbi részt kíván venni az 12030/2002/EK rendeletben.

Az EKSz. 11a. cikke kimondja, hogy az értesítés időpontjától számított négy hónapon belül a Bizottság határozatot hoz a kérelemről és az általa esetlegesen szükségesnek ítélt különleges rendelkezésekről. A jelenlegi helyzet fényében nincs szükség ilyen különleges rendelkezések meghozatalára.

3. Az Egyesült Királyság és Írország helyzetéről szóló jegyzőkönyv 4. cikke szerint – összefüggésben az EKSz. 11. cikkének (3) bekezdésével – ennek a véleménynek a címzettje a Tanács; a véleményt tájékoztatásul az Európai Parlamentnek is megküldik.

[1] HL L 57., 2002.6.15., 1. o.

[2] COM(2003) 558 végleges.

[3] COM(2006) 110 végleges.

[4] HL L 7., 1997.1.10., 1. o.